钦定古今图书集成/明伦汇编/官常典/第097卷 > 瀛敦懿王从宪
## 钦定古今图书集成/明伦汇编/官常典/第097卷 > 瀛敦懿王从宪

按《金史》本传：“瀛王从宪，本名吾里不，母刘氏，后封裕
陵茂仪。大定二十六年，赐名琦。章宗即位，加开府仪
同三司，封寿王。承安元年，以郊祀恩进封英。四年，改
封瀛。泰和五年，更赐今名。六年，授秘书监，八年薨。从
宪风仪秀峙，性宽厚，善骑射，待府僚以礼。秩满去者
皆有赆。帝尤爱重，初以病闻，即临问之，赐钱五百万。”
还宫，诏府僚上其疾增损状，仍敕门司夜一鼓即奏，
比五更重言之。及薨，上哭之恸，为辍朝临奠者再。谕
旨判大睦亲府事宛王永升曰：“瀛王家事，叔宜规画。
闻其二姬方孕，若生子，即以付之。”以右宣徽使移剌
都护其丧葬，敛以内库之服，其馀所须，亦从官给。谥
曰敦懿。